กระทรวงการคลังเร่งรัดช่วยเหลือลูกหนี้นอกระบบ
โพสต์ทูเดย์-กระทรวงการคลังเร่งช่วยเหลือลูกหนี้นอกระบบ ให้กรมบัญชีกลางเร่งคัดแยกลูกหนี้ให้ธนาคารเพื่อช่วยประนอมหนี้ และให้สินเชื่อเพื่อชำระหนี้ให้เร็วที่สุด
11 ม.ค. 2553

โพสต์ทูเดย์-กระทรวงการคลังเร่งช่วยเหลือลูกหนี้นอกระบบ ให้กรมบัญชีกลางเร่งคัดแยกลูกหนี้ให้ธนาคารเพื่อช่วยประนอมหนี้ และให้สินเชื่อเพื่อชำระหนี้ให้เร็วที่สุด 
นายพฤฒิชัย ดำรงรัตน์ รมช.คลัง เปิดเผยว่า ได้มอบนโยบายให้กรมบัญชีกลางเร่งคัดแยกประเภทหนี้และส่งให้ธนาคารที่เกี่ยวข้องโดยเร็วที่สุด  โดยแบ่งการดำเนินงาน คือ ธนาคารออมสินดูแลลูกหนี้ประชาชนทั่วไป  ธนาคารเพื่อการเกษตรและสหกรณ์ (ธ.ก.ส.) ดูแลลูกหนี้ภาคเกษตร  ธนาคารอิสลามแห่งประเทศไทยดูแลลูกหนี้ในเขตชายแดนภาคใต้  ธนาคารอาคารสงเคราะห์ (ธอส.) ดูแลลูกหนี้อสังหาริมทรัพย์  ธนาคารเพื่อวิสาหกิจขนาดกลางและขนาดย่อม ดูแลลูกหนี้เอสเอ็มอี
ทั้งนี้ จำนวนผู้เข้าโครงการแก้ไขปัญหาหนี้นอกระบบ รอบแรก ณ วันที่ 30 ธ.ค. 2552  มีผู้ลงทะเบียน 990,588 ราย คิดเป็นมูลหนี้ 104,974.13 ล้านบาท อยู่ในกรุงเทพฯ 67,362 ราย มูลหนี้ 6,254.70 ล้านบาท และภูมิภาค 923,226 ราย  มูลหนี้ 98,719.43 ล้านบาท เฉลี่ยรายละ 100,000 บาท  โดยการช่วยเหลือเบื้องต้น กรณีมูลหนี้ไม่ถึง 5 หมื่นบาทต่อราย ธ.ก.ส.และธนาคารออมสิน สามารถเจรจาประนอมหนี้เจ้าหนี้ได้โดยไม่ต้องผ่านคณะกรรมการประนอมหนี้ระดับจังหวัด ซึ่งจะทำให้เกิดการช่วยเหลือรวดเร็วขึ้น 
สำหรับผู้ที่ยังไม่ได้ลงทะเบียน ยังสามารถลงทะเบียนได้ที่ธนาคารออมสินและธ.ก.ส. ได้จนถึงวันที่  31 ม.ค.นี้  และได้มอบหมายให้กรมบัญชีกลางสรุปรายงานผลการลงทะเบียนภายในสัปดาห์นี้